《钱倅生日》
宋代·林宗放

煌煌我宋开鳌极，坐揽舆图朝列避。
玉帛争先万国趋，吴越归心天下一。
圣神论报天与同，富贵不独昌其躬。
建隆以来二百载，是家与国方延洪。
三光五岳谁言裂，秀气依然贯吴越。
荀家苗裔何多龙，萧氏衣冠知几叶。
贤王忠孝横古今，文采到公仍映人。
一段清冰出秋壑，笑言满腹多精神。
胸中色丝经纬密，华衮政烦烦黼黻。
会看玄发映貂蝉。岂久银章俩朱绂。
转头玉树森琳琅，渥洼之种俱颙昂。
斑斑久矣伏艺苑，秋风忽起催腾骧。
黄金铸印大如斗，世世累累还击肘。
笑摩铜狄向他年，颇记淮山风月否。

作者简介：宁国府宣城人，字问礼。孝宗淳熙十四年进士。授潭州教授，改通州。州学旧刊《三谏集录》，载章惇奸状，惇之孙时为郡守，欲毁其板，宗放执不与。调太平州，四方学徒至者数百人。改知兰溪县，摧折豪强，奸吏屏气。以荐授广州通判，请祠禄归。